cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/19210-2/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. szeptember 25-ei rendes nyilvános ülésére**

**Tárgy:** Az önkormányzat saját halottjává nyilvánítás szabályozásáról szóló önkormányzati rendelet megalkotása

**Az előterjesztő:** Naszádos Péter polgármester

**Készítette:** Bertalanné dr. Gallé Vera hatósági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság,

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város polgármestere

**1.**

**Tárgy és tényállás ismertetése**

Tisztelt Képviselő-testület!

A közösség megbecsült tagjainak méltó elbúcsúztatása hozzátartozik a mindennapi élethez. Ennek szimbolikus kifejezése, ha Hévíz városáért tevő, köztiszteletben álló polgárokat a város saját halottjának tekinti, illetve hozzájárul az eltemettetés költéségeihez. Jelenleg nincs hatályban olyan önkormányzati rendelet, mely az önkormányzat saját halottjává nyilvánítás szabályait tartalmazná. Ennek megalkotására teszek javaslatot jelen előterjesztés benyújtásával, tekintettel arra, hogy a közelmúltban Hévíz város művészetéért, közéletéért aktívan tevő, tevékenységével Hévíz város hírnevét növelő személy hunyt el, akinek kapcsán a saját halottá nyilvánítás lehetősége merült fel.

A megalkotandó rendeletben szabályozásra kerülne, hogy meghatározott személyek kezdeményezésére a képviselő-testület kit nyilváníthat az önkormányzat saját halottjává. A saját halottá nyilvánított temetési költségeiről a döntés viszont átruházott hatáskörben polgármesteri döntés lenne.

Összességében a saját halottá nyilvánítás szabályozásáról szóló önkormányzati rendelet megalkotásának célja, hogy az önkormányzat a város érdekében kiemelkedő tevékenységet végzett elhunytak iránti megbecsülését méltó módon kifejezze, és egyben osztozzon a hozzátartozók gyászában.

Általános indokolás

Annak érdekében, hogy Hévíz Város Önkormányzata a város életében meghatározó szerepet betöltő személyek halálát követően is biztosítsa a magas szintű erkölcsi elismerést, és a hozzátartozók anyagi támogatását, rendeletben szabályozza a saját halottá nyilvánítás szabályait.

Részletes indokolás

Az 1. §-hoz Az Önkormányzat saját halottjává nyilvánítható személyi kört rögzíti a rendelkezés.

A 2. §-hoz Szabályozza, hogy kik kezdeményezhetik a saját halottá nyilvánítást, illetve rögzíti, hogy a döntési és az eljárási hatásköröket ki gyakorolja.

A 3. §-hoz A temetési költségek viseléséről és azok fedezetéről rendelkezik.

A ~~!.~~ 4. §-hoz Hatályba léptető rendelkezés

Kérem a rendelet-tervezet megvitatását és elfogadását. Az önkormányzati rendelet megalkotása minősített többséget igényel.

**2.**

**Hévíz Város Önkormányzata Képviselő-testületének .../2025. (IX. 25.) önkormányzati rendelete**

**önkormányzati rendelete az önkormányzat saját halottjává nyilvánítás szabályozásáról**

[1] Hévíz Város Önkormányzat Képviselő-testülete a város érdekében kiemelkedő tevékenységet végzett elhunytak iránti megbecsülését méltó módon kívánja kifejezni. A rendelet megalkotásának célja, hogy az önkormányzat a saját halottja közeli hozzátartozói részére támogatást nyújthasson.

[2] Hévíz Város Önkormányzat Képviselő-testülete az Alaptörvény 32. cikk (2) bekezdésben meghatározott eredeti jogalkotói hatáskörében, az Alaptörvény 32. cikk (1) bekezdés *a)* pontjában meghatározott feladatkörében eljárva a következőket rendeli el:

**1. §**

(1) Hévíz Város Önkormányzat (a továbbiakban: Önkormányzat) – ha az nem ellentétes a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott sorrend szerinti közeli hozzátartozók szándékával vagy az elhunyt végakaratával – saját halottjává nyilváníthatja azt a személyt, aki

*a)* Hévíz város polgármestere volt

*b)* Hévíz város alpolgármestere volt,

*c)* Hévíz Város Díszpolgára volt,

*d)* elhalálozásakor önkormányzati képviselő volt,

*e)* elhalálozásakor önkormányzati intézmény vezetője volt,

*f)* kiemelkedő, közéleti, művészeti, gazdasági, kulturális, tudományos, sport vagy társadalmi tevékenységet fejtett ki, és a tevékenységgel hozzájárult Hévíz város hírnevének, elismertségének növeléséhez.

(2) Az önkormányzat saját halottjává nyilvánítás előtt az eltemettetésről gondoskodó hozzájárulását be kell szerezni.

**2. §**

(1) Az Önkormányzat saját halottjává nyilvánítást a polgármester vagy a képviselő-testület tagja kezdeményezheti.

(2) Az Önkormányzat saját halottjává nyilvánításról a képviselő-testület dönt.

(3) A saját halottá nyilvánított temetési költségeinek támogatásáról a polgármester dönt.

(4) A saját halottá nyilvánítással kapcsolatos ügyet a polgármesteri hivatal (a továbbiakban: Hivatal) intézi.

(5) Az Önkormányzat saját halottjairól a Hivatal nyilvántartást vezet.

**3. §**

(1) Saját halottá nyilvánítás esetén a temetés számlával igazolt költségeit bruttó 200 ezer és bruttó 500 ezer forint közötti összegben, mérlegelés apján az Önkormányzat az eltemetést végzőnek megtéríti.

(2) Az Önkormányzat saját halottja temetési költségét az Önkormányzat éves költségvetése terhére biztosítja.

**4. §**

Ez a rendelet 2025. szeptember 25-én lép hatályba.

dr. Tüske Róbert Naszádos Péter

jegyző polgármester

**4.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: Hévíz Város Önkormányzata Képviselő-testületének az önkormányzat saját halottjává nyilvánítás szabályozásáról szóló .../2025. (IX. 25.) önkormányzati rendelete

**Társadalmi-gazdasági hatása**: Társadalmi hatása, hogy magas szintű erkölcsi elismerésben részesítheti a rendelet megalkotásával a képviselő-testület a város életében meghatározó szerpet betöltő személyeket halálukat követően

**Költségvetési hatása**: a temetés költségei az önkormányzati költségvetés kiadási oldalát terhelik

**Környezeti, egészségi hatása**: nincs

**Adminisztratív terheket befolyásoló hatása**: az önkormányzat saját halottjairól nyilvántartás vezetése történik

**Egyéb hatása**: nincs

**A rendelet megalkotásának szükségessége**: A rendelet-tervezet megalkotása az általános indokolásban leírtak miatt szükséges.

**A rendelet megalkotása elmaradása esetén várható következmények**: a rendelet megalkotásának elmaradása törvényességi felügyeleti eljárást nem von maga után.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**5.**

**Felülvizsgálatok – egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető |  |  |
| Szintén László | közgazdasági osztályvezető |  |  |
| dr. Tüske Róbert | törvényességi felülvizsgálat |  |  |