cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/18694-1/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. szeptember 25-ei rendes nyilvános ülésére**

**Tárgy:** A szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendelet módosítása

**Az előterjesztő:** Naszádos Péter polgármester

**Készítette:** Bertalanné dr. Gallé Vera hatósági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzat Képviselő-testülete a szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendeletben (továbbiakban: Rendelet), határozta meg a szociális tűzifa támogatás nyújtásának helyi szabályait.

A Rendelet legutóbb 2024. november 1. napi hatállyal került módosításra, ekkor a képviselő-testület a támogatás feltételeként meghatározott egy főre jutó nettó jövedelemhatárt emelte meg egyedülálló esetén a szociális vetítési alap 500 %-ról 600 %-ra, azaz 142.500,-Ft-ról 171.000,-Ft-ra, családban élőknél a szociális vetítési alap 400 %-ról 500 %-ra, azaz 114.000,-Ft-ról 142.500,-Ft-ra.

Az önkormányzat az idei évben is pályázatot nyújtott be a települési önkormányzatok szociális célú tüzelőanyag vásárlásához kapcsolódó támogatásra. A pályázat keretében az önkormányzat 126 erdei m3 keménylombos tűzifára nyert támogatást.

A támogatói okirat értelmében az önkormányzat a támogatásból vásárolt tűzifát legkésőbb 2026. február 16-ig oszthatja ki a rászorulók részére, a támogatás teljes összegének pénzügyi felhasználása legkésőbb 2026. március 31-éig történhet meg. A tavalyi évben a pályázaton elnyert tűzifa mennyisége 122 m3 volt, örvendetes, hogy az idei évben nagyobb mennyiség áll az önkormányzat rendelkezésére az arra rászorultak támogatásához.

A Rendelet 4. §-a tartalmazza az eljárási rendelkezéseket az alábbiak szerint

*„4. § (1) A támogatás megállapítása iránti eljárás az e rendelet 1. melléklete szerinti kérelemre indul.*

*(2) A kérelmet a szociális tűzifa igénylésre vonatkozó polgármesteri felhívást követő december 15-ig, illetve a forrás felhasználásáig, legkésőbb a pályázati évet követő január 15. napjáig lehet a Hévízi Polgármesteri Hivatalnál benyújtani.*

*(3) A kérelmek elbírálását a képviselő-testület a polgármesterre ruházza át.*

*(4) Egy személynek vagy családnak adható tűzifa mennyisége legalább 1 m3, legfeljebb 5 m3 lehet.*

*(5)   A döntést követő 30 napon belül, de legkésőbb a pályázati évet követő február 15-ig az önkormányzat gondoskodik a tűzifa kiszállíttatásáról, saját költségére.*

*(6) A tűzifa átvételét a jogosult a rendelet 3. mellékletét képező átvételi elismervény aláírásával igazolja.*

*(7) A forrás felhasználását követően benyújtott kérelmeket annak megfelelősége esetén is el kell utasítani.”*

A beérkezett kérelmekről tehát átruházott hatáskörben a polgármester dönt a kérelem beadását követő nyolc napon belül, illetve hiánypótlás esetén 60 napon belül. A tűzifa kiszállításáról – a Rendelet 4. § (5) bekezdése értelmében - az önkormányzat gondoskodik saját költségén a döntést követő 30 napon belül, de legkésőbb a pályázati évet követő február 15-ig.

A támogatói döntést követően az önkormányzat a megfelelő mennyiségű tűzifa biztosítása érdekében adásvételi szerződést kötött a Bakonyerdő Erdészeti és Faipari Zrt-vel. A szerződés értelmében az Erdészet biztosítja az önkormányzat számára a 126 m3 keménylombos tűzifát.

A jelenleg is tapasztalható infláció és az ezzel alkalmanként együtt járó bér, illetve nyugdíj emelés a Rendeletben található jövedelemhatár emelését teheti szükségessé. Amennyiben a jövedelemhatár a jelenlegi szinten marad, félő, hogy kevesebben lennének jogosultak a tűzifa támogatásra, míg a rendelkezésre álló mennyiség nagysága inkább a jogosultak körének bővítését indokolja.

A fentiek alapján javaslom a Rendeletben előírt egy főre jutó nettó jövedelemhatár megemelését, családban élők esetén a szociális vetítési alap 500 %-ról 550 %-ra, azaz 142.500,-Ft-ról 156.750,-Ft-ra, illetve egyedülálló esetében 600 %-ról 650 %-ra, azaz 171.000,-Ft-ról 185.250,-Ft-ra.

Kérem a rendelet-tervezet megvitatását és elfogadását. A rendeletmódosítás minősített többséget igényel.

**2.**

**Hévíz Város Önkormányzata Képviselő-testületének**

**.../2025. (IX. 25.) önkormányzati rendelete**

**a szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendelet módosításáról**

[1] Hévíz Város Önkormányzat Képviselő-testülete a szociális célú tüzelőanyag támogatás jogosultsági feltételeinek felülvizsgálatával biztosítja, hogy a rászoruló családok átmeneti, kiegészítő támogatáshoz juthassanak, csökkenjen a háztartások tüzelőanyag-költsége.

[2] Hévíz Város Önkormányzat Képviselő-testülete az Alaptörvény 32. cikk (2) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8a. pontjában meghatározott feladatkörében eljárva a következőket rendeli el:

**1. §**

A szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendelet 2. § (2) bekezdése helyébe a következő rendelkezés lép:

„(2) Fentieken túl tűzifa biztosítható annak a személynek:

*a)* akinek a családjában az egy főre jutó havi nettó jövedelme a szociális vetítési alap összegének 550 %-át nem haladja meg,

*b)* egyedülálló esetén a havi nettó jövedelme a szociális vetítési alap összegének 650 %-át nem haladja meg”

**2. §**

A szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendelet 1. melléklete helyébe az 1. melléklet lép.

**3. §**

Ez a rendelet 2025. november 1-jén lép hatályba.

dr. Tüske Róbert Naszádos Péter

jegyző polgármester

*1. melléklet a .../2025. (IX. 25.) önkormányzati rendelethez*

„*1. melléklet a 42/2015. (XI. 11.) önkormányzati rendelethez*

SZOCIÁLIS CÉLÚ TŰZIFA IRÁNTI KÉRELEM

**A kérelem benyújtható: december 15-ig**

Név: ..............................................................................................................................

Születési név: …………………………………………………………………………………

Szül. hely és idő: ...........................................................................................................

Anyja neve: ...................................................................................................................

TAJ száma: ……………………………………………………………………………………

Lakóhely: 8380 Hévíz, .....................................................utca/út/tér ............................

kérem, hogy részemre a 42/2015. (XI. 11.) önkormányzati rendelet alapján szíveskedjenek természetbeni juttatásként tűzifát biztosítani.

A tűzifa támogatásra a rendelet szerint **jogosultságom fennáll az alábbiak miatt[[1]](#footnote-1)**:

* aktív korúak ellátására,
* időskorúak járadékára,
* települési támogatásra ezen belül különösen lakhatási támogatásra jogosult,
* a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család,
* családomban az 1 főre számított havi nettó jövedelem a szociális vetítési alap összegének 550%-át (156.750,-Ft-ot) nem haladja meg,
* egyedülálló vagyok, és a havi nettó jövedelmem a szociális vetítési alap összegének 650%-át (185.250,-Ft-ot) nem haladja meg.
* **Nyilatkozom, hogy fatüzelésre alkalmas fűtőberendezéssel:** rendelkezem / nem rendelkezem[[2]](#footnote-2)
* Nyilatkozom arról, hogy nem vagyok erdőgazdálkodó, erdőtulajdonos és az elmúlt 2 évben engedéllyel **fakitermelést nem végeztem**.
* Büntetőjogi felelősségem tudatában kijelentem, hogy a kérelemben közölt adatok a valóságnak megfelelnek, **életvitelszerűen a lakóhelyemen vagy tartózkodási helyemen élek**.

Hozzájárulok, hogy a kérelemben közölt jövedelmi adatok valódiságát a kérelem elbírálására jogosult szerv ellenőrizheti.

Hozzájárulok a kérelemben szereplő adatok szociális igazgatási eljárás során történő felhasználásához.

Kelt: Hévíz, 20... .................................. hó .......... nap

.........................................   
aláírás

Csatolandó dokumentumok:

- a rendelet 2. § (1) bekezdés szerinti jogosultságokat igazoló dokumentumok másolati példánya, jövedelem igazolás, ha az nem található a hivatal nyilvántartásában.

**3.**

**Általános indokolás**

Az önkormányzat pályázat keretében 126 erdei m3 tűzifa vásárlására nyert támogatást az idei évben. Annak érdekében, hogy a rendelkezésre álló tűzifa az arra rászorulókhoz eljusson, javasolt a támogatási feltételek felülvizsgálata.

**Részletes indokolás**

**Az 1. §-hoz**

A jövedelemhatár emelése mind a családban élők, mind az egyedülállók esetében.

**A 2. §-hoz**

Az 1.  melléklet aktualizálása a jövedelemhatár emelése miatt.

**A 3. §-hoz**

Hatályba léptető rendelkezés

**4.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a szociális célú tüzelőanyag támogatás helyi szabályairól szóló 42/2015. (XI. 11.) önkormányzati rendelet módosításáról

**Társadalmi-gazdasági hatása**: társadalmi hatása, hogy a jövedelemhatár megemelésével a jogosultak köre bővül, így a rászorultak nagyobb köre juthat a szükséges tűzifa mennyiséghez

**Költségvetési hatása**: nincs

**Környezeti, egészségi hatása**: nincs

**Adminisztratív terheket befolyásoló hatása**: nincs

**Egyéb hatása**: nincs

**A rendelet megalkotásának szükségessége**: a jövedelmek infláció miatti változásával indokolttá vált a jövedelemhatárok felülvizsgálata

**A rendelet megalkotása elmaradása esetén várható következmények**: a rendelet megalkotásának elmaradása törvényességi felügyeleti eljárást nem von maga után.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**5.**

**Felülvizsgálatok – egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető |  |  |
| Szintén László | közgazdasági osztályvezető |  |  |
| dr. Tüske Róbert | törvényességi felülvizsgálat |  |  |

1. a jogosultsági feltétel jelölendő [↑](#footnote-ref-1)
2. értelem szerint aláhúzandó [↑](#footnote-ref-2)